ፍርድ ቤቱ ወጣትን በሴተኛ አዳሪነት እንድትሰማራ ያስገደዱ ግለሰቦችን በከባድ እስራት ቀጣ
የአዳማ ከተማ ከፍተኛ ፍርድ ቤት አንዲት ወጣትን አታልለው ከአዳማ ወደ አሶሳ ከተማ በመውሰድ በሴተኛ አዳሪነት ሥራ እንድትሰማራ ያስገደዱ ሁለት ግለሰቦች በከባድ እስራትና በገንዘብ እንዲቀጡ ወሰነ።ነገሩ እንዲህ ነው 23 ዓመት ዕድሜ ያላት ወጣት መጋቢት 27 ቀን 2009 ዓ.ም ወደ አሶሳ ከተማ የተወሰደችው ሰለሞን ገብረወልድ በተባለ ግለሰብ " በአሶሳ ከተማ በጥሩ ደመወዝ የአስተናጋጅነት ሥራ ተገኝቶልሻል" በሚል ማታለያ ቃል ነበር።የአዳማ ከተማ አስተዳደር ፖሊስ የህዝብ ግንኝነት ባለሙያ ዋና ሳጅን ወርቅነሽ ገልሜቻ ዛሬ እንደገለጹት፣ ግለሰቡ በአሶሳ ከተማ "ፍሪዶም ሆቴል" ፋሲል ተካልኝ ለተባለ ሌላ ግለሰብ ያስረክባታል።በእዚያም አስተናጋጅነት ብቻ ሳይሆን የሴተኛ አዳሪነት ሥራ ጭምር እንድትሰራ ጥብቅ መመሪያ ከሁለቱ ግለሰቦች ይደርሳታል።በሁኔታው የተደናገጠችው ወጣቷ "የመጣሁት እኮ ለአስተናጋጅነት እንጂ ለሴተኛ አዳሪነት ስላልሆነ አልቀበልም" ብላ ብትከራከርም የተጓጓዝሽበት አራት ሺህ ብር እዳ ስላለብሽ የታዘዝሽውን ፈጽሚ በማለት እንዳስገደዷት ዋና ሳጅን ወርቅነሽ አመልክተዋል።ግለሰቧ የታዘዘችውን ያለ ፍላጎቷ እየፈፀመች በድብቅ ወደ ቤተሰቦቿ ስልክ ደውላ የደረሰባትን ድርጊት በዝርዝር ትናገራለች ።ቤተሰቦቿም የልጃቸውን በደል መነሻ በማድረግ ወደማታውቀው አካባቢ አሳልፎ የሰጣትን ግለሰብ ልጃቸውን እንዲመልስላቸው አጥብቀው ይጠይቁታል።ዓይን ያወጣው ደላላ ግን "ልጃችሁን እንድትመለስ ከፈለጋችሁ ያወጣሁትን አራት ሺህ ብር መልሱልኝ" ብሎ ድርቅ ይላል።አዝማሚያው ያልጣማቸው የወጣቷ ቤተሰቦች ጉዳዩን ወደ ፖሊስ በመውሰድ አስረካቢውን ደላላ በቁጥጥር ስር ውሎ ምርመራ እንዲደረግበት ያደርጋሉ ።አስረካቢው የሰጠውን የእምነት ክህደት ቃል መሰረት በማድረግ ተረካቢውን ለመያዝና ወጣቷን ወደ ቤተሰቦቿ ለመመለስ የአዳማ ከተማ ፖሊስ የኦሮሚያ ፖሊስ ኮሚሽንን እገዛ መጠየቁን ዋና ሳጅን ወርቅነሽ ገልሜቻ ገልጸዋል።የኦሮሚያ ፖሊስ ኮሚሽን ከቤንሻንጉል ጉሙዝ ፖሊስ ኮሚሽን ጋር በመተባበር ተረካቢውን ግለሰብ ካለበት ተይዞ ወደ አዳማ ከተማ እንዲመጣና ወጣቷም ከቤተሰቦቿ ጋር እንድትቀላቀል ያደርጋል።ፖሊስ የሁለቱ ግለሰቦች የምርመራ መዝገብ አጠናቅቆ ለዓቃቤ ህግ ፤ ዓቃቤ ህግ ደግሞ የክስ ፋይል ከፍቶ ለፍርድ እንዲቀርቡ ያደርጋቸዋል።የአዳማ ከተማ ከፍተኛ ፍርድ ቤት ፋይሉን መርምሮና ግራ ቀኙን አይቶ ትናንት በዋለው ችሎት ብይን ሰጥቷል።በእዚህ መሰረት 1ኛ ተከሳሽና ልጅቷን ወስዶ ያስረከበው ደላላ  ሰለሞን ገብረወልድ እንዲሁም 2ኛው ተከሳሽ ተረካቢው ፋሲል ታረቀኝ የቀረበባቸውን ክስና ማስረጃ መከላከል ባለመቻላቸው እያንዳንዳቸው በ16 ዓመት ከስድስት ወር ጽኑ እስራትና በነፍሰ ወከፍ 10 ሺህ ብር ቅጣት እንደተወሰነባቸው የፍርድ ቤቱ ዳኛ አቶ ጫላ ዲሮ ገልጸዋል(ኢዜአ) ።